
[bookmark: _Toc62304559][bookmark: _Toc233119220]Soveltamisala
Näitä käyttöehtoja sovelletaan Peppol-viranomaisen Peppol ACL -osoitteiston ja kyvykkyysrekisterin (jäljempänä Palvelu) käyttöoikeuksiin ja Palvelun käyttöön käsittäen Peppol-palveluntarjoajan (jäljempänä Organisaatio) Palvelussa vierailemisen, Palvelun selaamisen, sisällön lataamisen ja käytön sekä Palvelun muun käytön. Näissä käyttöehdoissa ”Loppukäyttäjällä” tarkoitetaan tahoa, jonka tietoja Peppol-palveluntarjoaja lataa Palveluun. Jotta Organisaatio voi käyttää Palvelua, Organisaation tulee toimia tarjoten Peppol-palveluita suomalaisille Loppukäyttäjille. Tämä voidaan todentaa joko Suomen Peppol-viranomaisen kanssa tehdyllä Peppol-palveluntarjoajasopimuksella tai asiakassuhteiden perusteella.
Lukekaa nämä käyttöehdot huolellisesti sekä täyttäkää tietolomake (Liite 1) ja lähettäkää se sähköpostitse osoitteeseen peppol@valtiokonttori.fi. Kun lähettämänne tiedot on vahvistettu, Organisaatiollenne luodaan Bearer-token, jolla Organisaationne tunnistetaan API-rajapintaan tehtävissä kutsuissa. Pääsy Palveluun tapahtuu API-rajapintojen kautta. Toimittamalla täytetyn tietolomakkeen vahvistatte, että Organisaationne hyväksyy nämä käyttöehdot ja sitoutuu noudattamaan niitä.
[bookmark: _Toc233119221]Muut sovellettavat ehdot
Näiden käyttöehtojen lisäksi Palvelun käyttämiseen sovelletaan Peppol Interoperability Framework -sääntökokonaisuutta. Peppol Interoperability Framework -sääntöihin viitataan siinä muodossa kuin ne kulloinkin ovat voimassa.
[bookmark: _Toc233119222]Tietoa meistä
Valtiokonttori toimii Peppol-viranomaisena Suomessa. Valtiokonttorin y-tunnus on 0245440-1 ja postiosoite on PL 14 / Talous- ja Hallintoyksikkö, 00054 VALTIOKONTTORI. Peppol-viranomainen tarjoaa Palvelun sertifioiduille Peppol-palveluntarjoajille suomalaisten toimijoiden Peppol-osoitteiden ja kyvykkyyksien ylläpitoa hakemista ja jakamista varten. Peppol-viranomainen edellyttää, että palveluntarjoajat vievät julkishallinnon toimijoiden Peppol-osoitteet ja kyvykkyydet Palveluun 1.8.2024 alkaen. Valtiokonttorin Peppol-viranomaiseen voi olla yhteydessä lähettämällä sähköpostia osoitteeseen peppol@valtiokonttori.fi.
[bookmark: _Toc233119223]Palvelun kuvaus
ACL (Address and Capability Lookup) on Peppolin hajautettu osoite- ja kyvykkyysrekisteri. ACL sisältää Loppukäyttäjien todellisen teknisen tiedonsiirtoyhteyden sekä tiedot vastaanottajan kyvykkyyksistä käsitellä eri sanomatyyppejä ja versioita. ACL sisältää myös Loppukäyttäjien muita tietoja, kuten y-tunnuksen.
ACL-palvelussa Peppol-palveluntarjoajat ylläpitävät Loppukäyttäjien Peppol-osoitetietoa ja Loppukäyttäjien dokumenttien vastaanottokyvykkyystietoja. Peppol-verkossa näitä tietoja käytetään palveluntarjoajien toimesta dokumenttien välitykseen. 
Palvelussa voi ylläpitää myös Loppukäyttäjään liittyviä yhteystietoja.
[bookmark: _Toc233119224]Palvelun käyttö
[bookmark: _Hlk163820301]Palvelun käyttö on maksutonta. Organisaationne vastaa kuitenkin itse kaikista niistä järjestelyistä, maksuista ja kustannuksista, joita Palvelun käyttöönotto ja käyttö Organisaatiollenne aiheuttavat.
Palvelussa toimii tukiportaali. Tukipyynnön voi lähettää myös sähköpostitse osoitteeseen acl-support@dbecore.com. 
Tukipyynnön voi lähettää ainoastaan ennalta tunnettu Organisaationne edustaja. Vastaatte siitä, että Organisaatiotanne koskeva yhteystietolista on ajantasainen.
Organisaationne palveluun lataamat tiedot on pidettävä ajan tasalla. Mikäli Loppukäyttäjän tiedoissa, kuten osoitteessa tai sanomatyyppien vastaanottokyvykkyyksissä tai muissa Palveluun ladatuissa tiedoissa tapahtuu muutoksia, tulee tiedot päivittää Palveluun Peppol-viranomaisen Peppol Authority Specific Requirements mukaisesti.
Palvelun sisältöä ei saa luovuttaa tai myydä eteenpäin hankimatta siihen ensin Valtiokonttorin suostumusta.
Valtiokonttori ei takaa, että Palvelu tai sen sisältö olisivat aina käytettävissä tai että Palvelun käytön aikana ei ilmenisi häiriöitä. Valtiokonttori ylläpitää Palvelua kulloinkin sovellettavan Peppol Service Level Agreementin vaatimusten mukaisesti. Valtiokonttori ei ole minkäänlaisessa vastuussa menetyksestä tai vahingosta, mikä johtuu siitä, että Palvelu ei ole käytettävissä Service Level Agreementin vaatimusten mukaisesti.
Palvelu on käytettävissä toistaiseksi. Palvelun toiminta voidaan keskeyttää, peruuttaa tai lopettaa kokonaisuudessaan tai osittain tai siihen voidaan tehdä muutoksia. Palvelun toiminnan keskeyttämisestä, peruuttamisesta tai lopettamisesta ilmoitetaan teille etukäteen, jos se on olosuhteet huomioon ottaen kohtuudella mahdollista.
[bookmark: _Toc233119225]Api-rajapintaan tunnistautuminen
Organisaationne on pidettävä Palvelun käyttöä varten luotu Bearer-token salassa ja luottamuksellisena, ettekä saa luovuttaa sitä kolmansille osapuolille. Jokaisella sertifioidulla Peppol-palveluntarjoajalla voi olla samanaikaisesti ainoastaan yksi Bearer-token. Organisaationne vastaa Palvelun käytöstä, joka tapahtuu sen Bearer-tokenilla, ellei käyttö johdu Valtiokonttorin vastuulla olevasta seikasta.
Organisaationne on myös vastuussa siitä, että kaikki, jotka käyttävät Palvelua Organisaationne Bearer-tokenilla, ovat tietoisia näistä käyttöehdoista sekä muista sovellettavista ehdoista, sekä siitä, että noudatatte näitä ehtoja.
Mikäli Organisaationne tietoon tulee tai epäilette, että jollain Organisaationne ulkopuolisella on pääsy Bearer-tokeniinne, teidän on välittömästi ilmoitettava siitä Palvelun tukikanavaan Bearer-tokenin uusimiseksi ja tarvittaessa ilmoitettava siitä Valtiokonttorille sähköpostitse osoitteeseen peppol@valtiokonttori.fi
[bookmark: _Toc233119226]Sisällön lataaminen palveluun
Ladatessanne sisältöä Palveluun, Organisaationne on noudatettava näissä ehdoissa asetettuja sisältövaatimuksia.
Palveluun ladattava sisältö on tarkoitettu Palvelun käyttötarkoituksen mukaisesti haettavaksi, jaettavaksi ja hyödynnettäväksi Peppol-verkoston toiminnassa. Organisaatio vastaa siitä, että sillä on oikeus ladata sisältö Palveluun ja sallia sen käyttö näiden käyttöehtojen mukaisesti. Valtiokonttorilla on oikeus käyttää, kopioida, levittää ja saattaa Palveluun ladattu sisältö kolmansien osapuolten saataville siltä osin kuin se on tarpeen Palvelun tarjoamiseksi, ylläpitämiseksi ja Peppol-verkoston toiminnan mahdollistamiseksi.
Valtiokonttori pidättää myös oikeuden luovuttaa tietoja toimivaltaiselle viranomaiselle tai muulle taholle siltä osin kuin se on tarpeen väitetyn oikeudenloukkauksen selvittämiseksi tai lakiin perustuvan velvoitteen noudattamiseksi.
Valtiokonttori ei ole vastuussa kolmansia osapuolia kohtaan Organisaationne tai jonkun muun Palveluun lataamasta sisällöstä tai sen oikeellisuudesta.
Valtiokonttorilla on oikeus poistaa mikä tahansa Palveluun ladattu tieto, jos se ei noudata näissä ehdoissa asetettuja sisältövaatimuksia.
[bookmark: _Toc233119227]Sisältövaatimukset
Nämä sisältövaatimukset pätevät kaikkeen Organisaationne Palveluun lataamaan sisältöön.
Organisaationne palveluun lataamien tietojen ei tule sisältää henkilötietoja. Henkilötiedolla tarkoitetaan kaikkia tietoja, jotka liittyvät tunnistettuun tai tunnistettavissa olevaan henkilöön. Henkilötietoja ovat esimerkiksi nimi, kotiosoite, sähköpostiosoite ja puhelinnumero. Palveluun ladattavien Loppukäyttäjien yhteystietojen tulee olla organisaatiotasoisia yhteystietoja, kuten yleisiä sähköpostiosoitteita tai puhelinnumeroita, joista yksittäinen luonnollinen henkilö ei ole tunnistettavissa.
Yksityisenä elinkeinonharjoittajana toimintaa harjoittavan nimi ja Y-tunnus katsotaan henkilötiedoiksi. Poiketen siitä, mitä edellä tässä kohdassa todetaan henkilötietojen sisällyttämisestä Palveluun ladattaviin tietoihin, yksityisenä elinkeinonharjoittajana toimintaa harjoittavan Loppukäyttäjän nimi ja Y-tunnus saavat sisältyä Palveluun ladattaviin tietoihin, jos tiedot ovat tarpeen Loppukäyttäjän Peppol-osoitteen ja kyvykkyystietojen yksilöimiseksi, ylläpitämiseksi, hakemiseksi ja jakamiseksi Palvelun käyttötarkoituksen mukaisesti.
Palveluun voi ladata ainoastaan suomalaisten Loppukäyttäjien Peppol-osoitteita sekä Organisaationne OpenPeppol Service Provider Identification Scheme (0242) MLS vastaanotto-osoitteita.
Sisältö tai julkaisu ei saa sisältää materiaalia, joka voi olla toista henkilöä häpäisevää, joka voi olla säädytöntä, loukkaavaa, vihamielistä tai provosoivaa, mainostaa seksuaalista materiaalia tai palveluja, edistää väkivaltaa taikka syrjintää rodun, sukupuolen, uskonnon, kansallisuuden, vamman, seksuaalisen suuntautumisen tai iän perusteella, loukata toisen tekijänoikeutta, tavaramerkkiä tai oikeutta tietokantaan, harhauttaa toista henkilöä, olla ristiriidassa kolmatta osapuolta kohtaan voimassa olevan velvollisuuden, kuten salassapitovelvollisuuden, kanssa, edistää laitonta toimintaa, olla uhkaavaa tai toisen yksityisyyttä loukkaavaa tai aiheuttaa harmia, haittaa tai tarpeetonta ahdistusta, ahdistaa, järkyttää, aiheuttaa vaivaantuneisuutta tai provosoida toista henkilöä, esittää toista henkilöä tai ilmoittaa henkilöllisyyttäsi tai yhteyttäsi toiseen henkilöön väärin, antaa vaikutelmaa, että julkaisu olisi meidän julkaisema, jos julkaisu ei ole meidän laatima, tukea, edistää tai avustaa minkäänlaista laitonta toimintaa, kuten esimerkiksi tekijänoikeusrikkomusta.
[bookmark: _Toc233119228]Palvelun käytön lopettaminen
Lopettaessanne Palvelun käytön, Organisaationne on siirrettävä, poistettava tai muuten jatkokäsiteltävä Palveluun lataamanne tiedot Peppol Interoperability Frameworkin sääntöjen mukaisesti. Tämän jälkeen Organisaationne pitää ilmoittaa Palvelusta poistumisesta Valtiokonttorille sähköpostitse osoitteeseen peppol@valtiokonttori.fi, minkä jälkeen Valtiokonttori poistaa Organisaationne käyttöoikeuden kahden viikon kuluessa.
[bookmark: _Toc233119229]Palvelun integraatiot
Palvelu on integroitu verkkolaskuosoite.fi ja Peppol Directory -palveluihin. Tiedot, jotka Organisaationne lataa Palveluun, siirretään poikkeuksetta myös verkkolaskuosoite.fi ja Peppol Directory -palveluihin. Käyttämällä Palvelua Organisaationne hyväksyy tietojen siirtymisen näihin palveluihin.
Käyttämällä Palvelua Organisaationne vastaa siitä, että sillä on oikeus tuoda Loppukäyttäjän tiedot Palveluun ja että Loppukäyttäjälle on annettu tarvittavat tiedot tietojen tallentamisesta, ylläpidosta, hakemisesta, jakamisesta ja siirtämisestä verkkolaskuosoite.fi ja Peppol Directory -palveluihin.
Verkkolaskuosoite.fi integraatioon liittyen Organisaationne on lisättävä asiakkaanne ServiceGroup tietoihin kohtaan TechnicalContactUrl Organisaationne sähköpostiosoite yhteystiedoksi ongelmatilanteita varten. Yhteystietoa käytetään Verkkolaskuosoite.fi palvelussa ilmoituskanavana virheellisestä osoite- tai kyvykkyystiedosta.
[bookmark: _Toc233119230]Palvelun muutokset
Palvelun sisältöä päivitetään ja saatetaan muuttaa ajoittain. Palvelu ei välttämättä aina ole ajan tasalla, eikä Valtiokonttorilla ole erityistä Organisaatioonne kohdistuvaa velvollisuutta päivittää Palvelua. Valtiokonttori ei takaa, että Palvelu tai sen sisältö olisi virheetöntä tai että siinä ei olisi puutteita.
[bookmark: _Toc233119231]Tietojen luotettavuus
Palvelussa olevat Loppukäyttäjien tiedot, kuten osoite tai sanomatyyppien vastaanottokyvykkyystiedot tai muut tiedot ovat Palvelua käyttävien Peppol-palveluntarjoajien sinne lataamia. Peppol-palveluntarjoajien Palvelulle lataamaa ja Palvelulle tuottamaa materiaalia ei aktiivisesti tarkisteta, eikä Valtiokonttori täten vastaa kyseisen materiaalin sisällöstä tai oikeellisuudesta.
Vaikka Palvelussa olevat tiedot pyritään pitämään ajankohtaisena, Valtiokonttori ei anna minkäänlaisia vakuuksia tai takuita siitä, että Palvelun sisältö olisi täsmällistä, täydellistä tai ajan tasalla.
[bookmark: _Toc233119232]Vastuunrajoitus
Valtiokonttori ei ole vastuussa Organisaatiotanne kohtaan mistään menetyksestä tai vahingosta riippumatta siitä, onko vahinko sopimus- tai vahingonkorvausoikeudellinen tai onko sillä muu peruste, jos se johtuu tai liittyy Palvelun käyttöön tai käytön estymiseen tai Palvelun sisällön tai Palvelussa olevan tiedon käyttöön tai siihen luottamiseen.
Valtiokonttori ei ole vastuussa saamatta jääneestä voitosta tai menetetystä liikevaihdosta tai tulosta, tiedon tai ohjelmiston menetyksestä, tuhoutumisesta tai muuttumisesta liiketoiminnan estymisestä, odotettujen säästöjen menetyksestä, liiketoimintamahdollisuuden tai maineen menetyksestä tai muista epäsuorista tai välillisistä vahingoista.
Valtiokonttori ei kanna vastuuta sellaisten verkkosivujen sisällöstä, joihin on viitattu Palvelussa tai joihin Palvelussa löytyy linkki. Viittauksien tai linkkien olemassaolo ei tarkoita suositusta tällaiselle verkkosivulle. Valtiokonttori ei ole vastuussa menetyksestä tai vahingosta, jonka kärsitte vierailemalla tai käyttämällä edellä mainittuja verkkosivuja.
[bookmark: _Toc233119233]Virukset
Valtiokonttori ei takaa, että Palvelussa ei esiintyisi viruksia.
Organisaationne ei saa väärinkäyttää Palvelua tuomalla, lataamalla tai välittämällä Palveluun viruksia, haittaohjelmia tai muuta vahingollista sisältöä.
Organisaationne ei saa myöskään pyrkiä luvattoman pääsyn saamiseen Palveluun tai palvelimelle, jolla Palvelu on, tai muulle Palveluun yhteydessä olevalle palvelimelle, tietokoneelle tai tietokantaan. Ette saa suorittaa Palveluun palvelinestohyökkäystä tai jaettua palvelunestohyökkäystä.
Rikkomalla tämän kappaleen määräyksiä rikotte myös Suomen rikoslakia. Tämän kappaleen määräyksiä rikkovasta teosta ilmoitetaan asianomaisille viranomaisille. Organisaationne oikeus käyttää Palvelua päättyy heti, mikäli toimitte tämän kappaleen määräyksien vastaisesti.
[bookmark: _Toc233119234]Linkit palveluun
Voitte lisätä Palveluun johtavia linkkejä muille verkkosivuille tai sosiaalisessa mediassa, kunhan teette sen lainmukaisesti, hyvän tavan mukaisesti sekä tavalla, joka ei vahingoita Valtiokonttorin mainetta tai käytä sitä hyväksi.
Ette saa käyttää linkkiä siten, että se muodostaa mielikuvan Organisaationne ja Valtiokonttorin välisestä yhteistyöstä tai Valtiokonttorin antamasta hyväksynnästä tai suosituksesta, mikäli sellaista ei tosiasiassa ole olemassa. 
Valtiokonttori pidättää oikeuden kieltää linkkien tekemisen Palveluun.
Sen verkkosivun, johon olette lisäämässä linkin Palveluun, on kaikilta osin oltava yhteneväinen näiden ehtojen asettamien sisältövaatimuksien kanssa. 
Jos haluatte käyttää Palvelun sisältöä jollain muulla tavalla, pyydämme olemaan yhteydessä sähköpostitse osoitteeseen peppol@valtiokonttori.fi.
[bookmark: _Toc233119235]Linkit kolmansien osapuolien verkkosivuille
Palvelussa olevat linkit muille verkkosivuille ja kolmansien osapuolien laatima sisältö on tarkoitettu vain tiedoksenne. 
Valtiokonttorilla ei ole vaikutusvaltaa yllä mainittujen verkkosivujen sisältöön eikä kolmansien osapuolien materiaaleihin, eikä Valtiokonttori tästä syystä ole vastuussa näiden verkkosivujen tai materiaalien sisällöstä.
[bookmark: _Toc233119236]Kielletty käyttö
Organisaationne saa käyttää Palvelua ainoastaan laillisiin tarkoituksiin. Ette saa käyttää Palvelua tavalla, joka rikkoo paikallista, kansallista tai kansainvälistä lakia tai joka on näiden käyttöehtojen vastaista.
[bookmark: _Toc233119237]Keskeyttäminen ja lopettaminen
Valtiokonttori arvioi, onko Organisaationne rikkonut Palvelun käyttöehtoja. Mikäli käyttöehtoja on rikottu, Valtiokonttori ryhtyy asianmukaisiin toimenpiteisiin.
Valtiokonttori voi rikkomuksen laatu ja vakavuus huomioon ottaen kieltäytyä antamasta käyttöoikeutta, välittömästi peruuttaa myönnetyn käyttöoikeuden väliaikaisesti tai poistaa käyttöoikeuden lopullisesti taikka estää pääsyn Palveluun vastaisuudessa, mikäli Organisaationne on toiminut tai toimii näiden käyttöehtojen, lain tai hyvän tavan vastaisesti. Lisäksi Organisaationne lataama sisältö voidaan poistaa väliaikaisesti tai lopullisesti. 
Valtiokonttori ei ole vastuussa mahdollisten toimenpiteidemme aiheuttamista menetyksistä tai vahingoista. Näissä menettelysäännöissä mainitut toimenpiteet ovat ainoastaan esimerkkejä niistä toimenpiteistä, joihin voimme ryhtyä rikkomuksen takia. Valtiokonttori pidättää oikeuden ryhtyä myös muihin asianmukaisiin toimenpiteisiin.
[bookmark: _Toc233119238]Vahingonkorvaus
Mikäli toimitte näiden käyttöehtojen vastaisesti, Organisaationne on vastuussa käyttöehtojen vastaisen toiminnan aiheuttamista välittömistä vahingoista. 
Vahingonkorvauksen määrä on näiden käyttöehtojen perusteella enintään 35 000 euroa.
[bookmark: _Toc233119239]Muutokset käyttöehtoihin
[bookmark: _Hlk163817996]Näihin käyttöehtoihin voidaan tehdä muutoksia. Käyttöehtojen muutoksesta ilmoitetaan toimittamalla päivitetyt käyttöehdot tietolomakkeessa ilmoitettuun sähköpostiosoitteeseen. Uudet käyttöehdot tulevat voimaan 15 arkipäivän kuluttua sähköposti-ilmoituksen lähettämisestä. Jos ette hyväksy uusia käyttöehtoja, teidän tulee ilmoittaa Valtiokonttorille edellä mainitun aikarajan puitteissa, että lopetatte Palvelun käytön vastaamalla sähköposti-ilmoitukseen.
Mikäli Organisaationne jatkaa Palvelun käyttöä uusien käyttöehtojen voimaantulon jälkeen, Organisaationne katsotaan hyväksyneen muutetut käyttöehdot.
[bookmark: _Toc233119240]Sovellettava laki ja erimielisyyksien ratkaiseminen
Palvelun käyttöön sovelletaan Suomen lakia lukuun ottamatta sen lainvalintaa koskevia säännöksiä.
Mahdolliset näitä käyttöehtoja tai Palvelun käyttöä koskevat erimielisyydet pyritään ratkaisemaan osapuolten välisillä neuvotteluilla. Mikäli neuvotteluissa ei löydetä ratkaisua, voidaan riita saattaa Helsingin käräjäoikeuden ratkaistavaksi.
[bookmark: _Toc233119241]Pakotteet
[bookmark: _Hlk163818130]Euroopan unioni ja Yhdistyneet kansakunnat ovat asettaneet ja saattavat tulevaisuudessa asettaa pakotteita lainsäädännössään ja/tai toimielintensä päätöksillä.
Hyväksymällä käyttöehdot vakuutatte, että edellä tarkoitettuja pakotteita ei ole asetettu
1) Organisaatiollenne,
2) Hallintonne, johto- tai valvontaelimen jäsenille tai edustus-, päätös- tai valvontavaltaa käyttäville henkilöille,
3) Organisaationne välittömille tai välillisille omistajille,
4) Sellaisille alihankkijoille, jotka osallistuvat Palveluun lisättävien tietojen tuottamiseen,
5) Kyseisten alihankkijoiden hallinto, johto- tai valvontaelimen jäsenille tai edustus-, päätös- tai valvontavaltaa kyseisissä alihankkijoissa käyttäville henkilöille eikä kyseisten alihankkijoiden välittömille tai välillisille omistajille.
Sitoudutte siihen, että näiden käyttöehtojen mukainen toiminta tai teidän ja alihankkijoidenne tuottamien tuotteiden tai palvelujen käyttö ei riko edellä mainittuja pakotteita.
Vakuutatte lisäksi, ettei Organisaatiotanne koske Rajoittavista toimenpiteistä Ukrainan tilannetta epävakauttavien Venäjän toimien johdosta annetussa asetuksessa (EU) 833/2014 tarkoitetut rajoitteet.
Sitoudutte ilmoittamaan välittömästi Valtiokonttorille, jos edellä tarkoitettuihin tahoihin kohdistuu EU:n tai YK:n asettama pakote tai rajoite.
Sitoudutte antamaan pyynnöstä viipymättä Valtiokonttorille tiedot välittömistä tai välillisistä omistajista, alihankkijoista ja muista edunsaajista. Lisäksi sitoudutte ilmoittamaan viipymättä, jos Palvelun käyttöön liittyvät suorituksenne voivat välillisesti tai välittömästi päätyä pakotteiden kohteena olevalle taholle.
Valtiokonttorilla on oikeus kieltäytyä antamasta käyttöoikeutta, välittömästi peruuttaa myönnetty käyttöoikeus tai estää pääsynne Palveluun vastaisuudessa, jos
1) Euroopan unioni tai Yhdistyneet kansakunnat asettavat Organisaatiollenne tai yllä tässä kohdassa luetelluille tahoille pakotteita,
2) Organisaatiotanne koskee Rajoittavista toimenpiteistä Ukrainan tilannetta epävakauttavien Venäjän toimien johdosta annetussa asetuksessa (EU) 833/2014 tarkoitetut rajoitteet.
Jos tämän kohdan mukaisia velvoitteita on rikottu, Organisaationne on velvollinen korvaamaan meille kaikki tämän luvun mukaisten velvoitteiden rikkomisesta aiheutuneet vahingot, eikä vastuunrajoituksia sovelleta.

